BOOKS FOREVER: சட்டி சுட்டது -ஆர்.ஷண்முகசுந்தரம்
சில நாவல்கள் படிக்க ஆரம்பித்தவுடனேயே நமக்குப் பிடித்துப்போகின்றன. சட்டி சுட்டதும் அப்படித்தான். கிராமம் என்றாலே அழகு, அமைதி. ஆனால் மனித உறவுகளிடையே ஏற்படும் சிக்கல்கள் அந்த அழகையும் அமைதியையும் சிதறடித்துவிடுகின்றன. ஒரத்தபாளையம் கிராமத்தில் தனது அமைதியையும் நிம்மதியையம் தொலைத்த சாமிக்கவுண்டர் என்ற பண்ணாடியின் கதைதான் சட்டி சுட்டது. சாமிக்கவுண்டருக்கும், அவர் மகன்கள் இருவருக்குமிடையே நடக்கும் உறவின் மோதலைச் சொல்கிறது கதை. உறவுகளின் போராட்டத்தை வெளிக்காட்டும் ஆர்.ஷண்முகசுந்தரத்தின் சிறந்த படைப்பு இது.
எளிமையான நடையில் கிராமத்து வாழ்க்கையையும், அம் மனிதர்களின் ஆசாபாசங்களையும் விவரிக்கும் விதமாக, உறவுகளின் உன்னதங்களையும் உடைசல்களையும் சித்தரிக்கும் அற்புதமான படைப்பு. நாகம்மாவை விட சட்டி சுட்டது சிறந்தது என்று சொல்லலாம். நாகம்மாவில் சொத்தைக் கைப்பற்றும் முயற்சியின் ஒற்றை இழையைப் பற்றிக்கொண்டு நாவல் பயணிக்கிறது. ஆனால் சட்டி சுட்டது வாழ்வின், மனிதர்களின் பல்வேறு உணர்வுகளைச் சித்தரிப்பதாக இருக்கிறது. சாமிக்கவுண்டர் மற்றும் அவர் மகள் வேலாத்தாளின் நினைவுகளனூடே பழைய நினைவுகள் நிழ்காலத்தின் சம்பவங்களுடன் கைகோர்த்து வரிவதாக நாவல் கட்டமைக்கப்பட்டிருக்கிறது. மேலும் பல விசயங்கள் தெளிவுபடுத்தப் படாமல் நாவல் செல்வது நாவலில் வாசகன் பங்கினைக் கோருகிறது. இது நாவலுக்கு வலு சேர்க்கிறது.
Labels: ஆர்.சண்முகசுந்தரம், சட்டி சுட்டது, நாவல்கள்